《郊行与长史吴元素游正固纪善汤以脩联句》
明代·朱诚泳

小队从容晓出城，无边光景逐人行。春明门外鸾声动，长乐坡前马足轻。

清渭水光遥入望，终南山色近相迎。林边吠客谁家犬，柳外呼人是处莺。

极目云烟春淡薄，满前石子路峥嵘。山翁争迓车舆过，村妇咸惊鼓吹鸣。

茅屋炊烟桑叶暗，河桥酒幔杏花明。行厨内竖供茶茗，小寺痴僧进菜羹。

千载风流馀故事，一时宾从总含英。游观肯惜花前醉，倡和多於马上成。

兴尽归来天未晚，无劳灯火候麾旌。

作者简介：（1458—1498）安徽凤阳人。明宗室。号宾竹道人。太祖第二子秦王朱樉玄孙。弘治元年袭封秦王。长安有鲁齐书院，久废，诚泳别易地建正学书院，又于其旁建小学，择军士子弟延儒生教授。工诗。著有《经进小鸣集》。卒谥简。